b'\n_START_ARTICLE_\nCinnober\n_START_PARAGRAPH_\nCinnober (eller cinnabarit) er en gammel betegnelse for mineralet kviks\xc3\xb8lv-sulfid (HgS). Navnet stammer fra gr\xc3\xa6sk \xe2\x80\x93 "kinnabari" \xe2\x80\x93 der blev brugt af Theophrastos._NEWLINE_Cinnober findes i st\xc3\xb8rre m\xc3\xa6ngder i Spanien, Mexico og flere steder i Sydamerika. Mineralet danner udgangspunkt for produktionen af kviks\xc3\xb8lv._NEWLINE_Cinnober kan fremstilles kunstigt, hvorved man f\xc3\xa5r et renere stof end det naturligt forekommende. Det kan ske ved at rive kviks\xc3\xb8lv og svovl og lade blandingen destillere. Det er dog bedre at destillere sort kviks\xc3\xb8lvsulfid, der kan fremstilles ved f\xc3\xa6ldning af et kviks\xc3\xb8lvsalt med svovlbrinte eller et alkalisulfid._NEWLINE_Cinnober har is\xc3\xa6r tidligere v\xc3\xa6ret brugt som farvestof, da det har en smuk lys r\xc3\xb8d farve. Det har v\xc3\xa6ret brugt til sminke og som pigment i maling og lak. Indholdet af kviks\xc3\xb8lv har dog stort set f\xc3\xb8rt til oph\xc3\xb8r af anvendelsen. Som pigment i farve led stoffet yderligere af at det let sv\xc3\xa6rtes i sollys.'